PROGRAM NO: 313 GINANIPUN SAREM / GUSTI YESUS NIMBALI MATIUS Sedhèrèk kula, kados pundi pawartos panjenengan ing dinten menika? Kula, Lilis, manggihi panjenengan malih wonten ing giyaran adicara Cahayaning Agesang. Mugi-mugi ing dinten menika panjenengan saé-saé kémawon. Wonten ing pérangan kaping sepindhah, kula badhé mbagé wawasan ngéngingi ginanipun sarem. Mugi-mugi wawasan menika migunani kanggé panjenengan. Saha wonten ing pérangan kaping kalih, ibu Arin badhé atur siraman rohani kanggé kita. Sedhèrèk kula, sugeng mireangaken adicara menika. Sedhèrèk kula, ing sakben pawon mesthi kasimpen utawi cumawis sarem. Karana sarem menika minangka bahan mangsakan ingkang sanget dipun betahaken. Tanpa sarem pramila mangsakan badhé anyep/cemplang, saha mboten badhé dipun tedha sanadyana mangsakan menika minangka mangsakan karemenan kita. Raos asin saking sarem menika tansah dipun betahaken sarta dipun pingini déning sakben tiyang. Sedhèrèk kula, sejatosipun sarem menika mboten namung dipun betahaken wonten ing pawon kemawon. Tegesipun, sarem mboten namung kangge nambah raos asin mangsakan kemawon, kanyata sarem ugi nggadhahi kathah paedah. Sarem ugi migunani kangge adamel badan santè/rilèks. Supados pikantuk ombenan ingkang saged langkung nggumregahaken pangraos sante, panjenengan saged mewahaken sekedhik sarem wonten ing sak lebeting sak gelas susu anget. Sarem saged ngresiki kacanipun kaca mripat. Sedhèrèk, padatanipun kaca mripat ingkang taksih énggal tamtu badhé wonten prekawis ing lensanipun, inggih menika radi kirang bening. Sakdèrèngipun panjenengan nganggé kaca mripat ingkang énggal, saé menawi kaca mripat menika dipun rendhem sakedhap rumiyin wonten ing toya anget ingkang sampun dipun wewahi sarem, supados kacanipun langkung bening. Dados, sarem ugi saged kangge ngresisiki kacanipun kaca mripat. Sarem ugi maédahi kanggé rasukan ingkang bahanipun linen, minangka anti njekethut. Supados sandhangan menika mboten njekethut nalika dipun umbah, sandhangan menika dipun rendhem ing toya sarem langkung rumiyin. Ing toya girahan ingkang pungkasan langkung saé menawi dipun sukani sarem sekedhik. Mangga panjenengan cobi saha panjenengan gatosaken asilipun. Sarem saged mbiyantu ngresiki pirantos, mliginé pirantos ingkang kadamel saking penjalin utawi deling.
Panjenengan saged ngusapaken sarem wonten ing nginggilipun pirantos ing griya panjenengan ingkang kadamel saking penjalin utawi deling. Bilih bab menika panjenengan lampahaken tumrap pirantos panjengan, pramila werninipun pirantos menika mboten badhé éwah. Sarem saged mekaraken pirantos ingkang kadamel saking sepon. Menawi panjenengan nggadhah jok kursi, ingkang kadamel saking sepon sampun wiwit kempès, panjenengan saged ngrendhem pirantos menika ing toya sarem, supados jok menika mekar malih. Sarem ugi saged ngresiki kerak/intip ing panci utawi wajan. Kerak/intip tilasipun mangsakan ingkang gosong ing panci utawi wajan, gampil dipun resiki menawi panci utawi wajan menika dipun rendhem rumiyin ing toya sarem sedalu muput. Menawi kerak menika taksih èwed dipun resiki, panjenengan godhog kémawon toya sarem ing panci utawi wajan menika. Asilipun? Mangga panjenengan buktèkaken piyambak. Sarem saged dipun damel ngumbah janganan. Para ibu tamtu sampun sumerep bab menika. Nalika ngumbah janganan ingkang warni ijem, toya ingkang dipun anggé ngumbah janganan menika dipun wewahi/dipun sukani sarem, pramila reged ingkang nèmplèk ing janganan badhé medal piyambak. Sarem saged nyegeraken woh-wohan. Sedhèrèk kula, menawi panjenengan badhé nyegahaken nanas, apel utawi katès kanggé tedhan pungkasan. Sakdèrèngipun panjenengan segahaken, woh-wohan menika saged panjengan rendhem rumiyin wonten ing toya sarem. Panjenengan tamtu badhé ningali, bilih werninipun kethokan woh- wohan menika mboten badhé éwah, saha badhé ketingal seger tur raosipun ugi seger. Sarem ugi saged dipun ginakaken kanggé ngawètaken susu. Sarem saged ngawètaken susu murni. Susu murni menawi dipun wewahi sarem sekedhik, susu menika badhé langkung awet seger. Sarem ugi saged dipun anggé mutihaken untu. Panjenengan saged ngginakaken sarem ingkang dipun campur kaliyan sodha kuwé kanthi gunggung ingkang sami, kanggé nyikat untu. Sedhèrèk, samangké kita sampun sumerep, bilih sarem nggadhah paédah kathah sanget kanggé kita. Saklintunipun ingkang sampun kula sebat kalawau, taksih wonten malih paédahipun sarem. Nggih punika: Sarem saged ngicalaken lemak/gajih. Panjenengan saged ngresiki pirantosing pawon ingkang kathah gajihipun, ngginakaken sarem ingkang diwur-wuraken ing serbèt utawi lap, lajeng lap menika ingkang dipun ginakaken ngelap pirantosing pawon ingkang kathah gajihipun menika. Mesthi gajih ingkang wonten ing pirantos menika badhé ical, awit karana sarem menika.
Sarem ugi saged kanggé ngusir semut. Panjenengan saged ngusir semut klawan cara nguwur-wuraken sarem wonten ing pojokipun lemantun ingkang panjenengan anggé nyimpen sedaya bumbu saha mangsakan. Sarem ugi saged nggampilaken ngicali sisikipun ulam. Caranipun nggih menika, ulam seger dipun rendhem ing toya sarem, sasampunipun menika anggèn panjenengan ngicali sisikipun ulam mesti badhé gampil. Sarem ugi saged nguji tigan. Menawi panjenengan taksih mboten yakin kaliyan tigan ingkang badhé panjenengan ginakaken, menapa tigan menika taksih seger menapa mboten; cara ngujinipun, inggih menika, tigan dipun jeguraken ing toya ingkang sampun dipun sukani sarem sekedhik. Tigan ingkang taksih saé, sampun tamtu badhé kèrem. Nanging menawi tigan menika sampun mboten saé tamtu badhé ngampul. Taksih gegayutan kaliyan tigan, sarem ugi gadhah paédah sanès kanggéning tigan, inggih menika dipun anggé nggodhog tigan ingkang sampun benthèt. Menawi wonten tigan ingkang sampun benthèt, saha panjenengan kepingin nggodhog tigan menika; caranipun mekaten: tigan menika dipun godhog wonten ing toya umob ingkang sampun dipun sukani sarem sekedhik. Pramila tigan menika badhé tetep wetah wonten ing kulitipun. Sarem ugi maèdahi kanggé mekaraken sarta ndadosaken kaken putihipun tigan. Menawi panjenengan badhé ndamel roti sarta ngginakaken kopykokan putihipun tigan sacara kapisah, putihipun tigan menika dipun sukani sarem sakedhik, lajeng nembé dipun blènder, mesthi putih tigan menika badhé gampil mekar tur kaken. Sedhèrèk kula, menika kalawau paédahipun sarem, ingkang saged kula aturaken kanggé panjenengan. Mugi-mugi maèdahi kanggé panjenengan. Sedhèrèk kula, mboten karoas kita sampun dumugi wonten ing pérangan ingkang kaping kalih. Mugi- mugi andharan ngéngingi paédahipun sarem kalawau migunani kanggé panjenengan. Nah saklajengipun, ibu Arin badhé dumugi saha badhé atur siraman rohani kanggé kita. Nanging sak dèrèngipun, mangga kita sami mirengakan satunggal lagu pepujen menika, mugi-mugi manah kita kalipur. Sugeng mirengaken. Gusti Yésus Nimbali Matius Sedhèrèk, kula nggadhah sak wetawis kanca ingkang naminipun Matius. Panci kathah tiyang ingkang naminipun Matius. Kita ugi sampun sumerep kaliyan nami Matius wonten ing Kitab Suci ta? Kita sumerep, Matius inggih menika muridipun Gusti Yésus. Kita ugi sumerep, bilih Matius minangka pegawé pajeg. Ing rikala semanten, pegawé pajeg minangka pendamelan ingkang mboten saé,
malahan pendamelan menika dipun anggep dosa. Dados, sinten kémawon ingkang makarya dados pegawé pajeg, kalebet Matius ugi, badhé dipun anggep minangka tiyang dosa. Sedaya tiyang ingkang wonten ing tlatah Matius manggèn, sampun sumerep lan sanget wanuh dhateng Matius pegawé pajeg menika. Saha sedaya tiyang, utaminipun para pemimpin agami ing rikala semanten, mboten purun caked saha sesrawungan kaliyan Matius, karana ajrih menawi dipun sebat utawi dipun wastani minangka tiyang dosa. Kula raos, sanadyana Matius nggadhah arta kathah, nanging gesangipun mesthi mboten tentrem awit karana pendamelanipun menika. Karana piyambakipun dipun tebihi déning tiyang kathah, pramila sampun tamtu batosipun mboten tentrem. Matius lajeng dipun seriki déning para pemimpin agami ing wekdal semanten. Menawi para pemimpin agami mboten remen dhateng Matius, pramila tiyang kathah ugi badhé mboten remen cecakedan kaliyan Matius. Nanging gesangipun Matius ribah setunggal atus wolung ndasa derajat nalika piyambakipun penanggih kaliyan Gusti Yésus. Mangga kita sami migatosaken cariyos ngéngingi pepanggihanipun Matius kaliyan Gusti Yésus. Kula pendet sekedhik cariyosipun: Kuwi minangka pasemon tumrap ing jaman saiki. Déné tegesé, pisungsung-pisungsung lan kurban- kurban kéwan kang kasaosaké marang Gusti Allah kuwi ora bisa nyampurnakaké atiné wong sing ngibadah. Barang-barang mau mung wujud pangan, ombèn-ombèn, lan tata-cara werna-werna bab reresik. Kuwi mau kabèh prenatan-prenatan tata lair sing kanggoné mung tekan wektuné samubarang kabèh kaanyaraké déning Gusti Allah. Nanging Sang Kristus wis rawuh jumeneng Imam Agung tumraping barang-barang luhur sing wis ana ing kéné. Panjenengané nindakaké peladosané ana ing kémah kang luwih agung lan luwih sampurna. Kémah mau ora digawé déning manungsa, tegesé ora klebu pérangané donya sing dititahaké iki. Nalika Sang Kristus mlebet ing pérangané tarub kang njero, ing Sasana Mahasuci, sepisan kanggo ing selawasé, Panjenengané ora ngasta getihé wedhus lanang utawa getihé pedhèt minangka saosan, nanging ngasta rahé piyambak, supaya ngangsalaké keslametan tumrap kita. Getihing wedhus lanang lan sapi tuwin awuning kurban pedhèt kuwi kasawuraké marang wong- wong, kang manut saraking agama klebu wong najis. Srana patrap mengkono wong-wong mau padha kasucèkaké saka najisé tata lair. (Matius 9:9-13) Sedhèrèk kula, saking cariyos menika, kita sumerep, bilih Gusti Yésus ingkang nimbali Matius kapurih ndhèrèk dhumateng Panjenenganipun. Gusti Yésus pirsa, sinten ta Matius menika. Gusti Yésus pirsa, bilih Matius menika tiyang ingkang mboten saé, tiyang dosa, saha tiyang ingkang mboten dipun remeni déning para pemimpin agami. Ing wekdal semanten, para pemimpin agami manah, menawi tiyang dosa kedah dipun tebihi saha menawi saged dipun ukum kémawon.
Sedhèrèk, Gusti Yésus pirsa, bilih Matius minangka tiyang dosa. Awit saking menika, Gusti Yésus nimbali, supados Matius mratobat saha dosanipun kak apunten. Gusti Yésus mboten badhé ngejaraken Matius lajeng kémawon nglampahi dosa. Gusti Yésus mesthi karsa, supados Matius kak apunten dosanipun, karana Gusti Yésus sanget nresnani Matius. Inggih prekawis menika ingkang saged kita sinaoni ngéngingi Gusti Yésus. Gusti Yésus miyos ing ndonya menika kanggé tiyang dosa. Lajeng, kados pundi tanggapanipun Matius nalika katimbali déning Gusti Yésus? Menapa Matius nampik timbalanipun Gusti Yésus? Menapa Matius mboten paring wangsulan tumrap timbalanipun Gusti Yésus? Wangsulanipun Matius sanget cetha. Piyambakipun lajeng énggal-énggal ngèstokaken timbalanipun Gusti Yésus. Matius énggal-énggal dhèrèk Gusti Yésus nalika Gusti Yésus nyuwun supados ndhèrèkaken Panjenenganipun. Matius mboten manah panjang malih. Matius lajeng kémawon ndhèrèk Gusti Yésus. Malahan, Matius dhahar sesarengan kaliyan Gusti Yésus wonten ing griyanipun. Kula saged metha, méndah bagyanipun Matius. Matius rumaos aman sesarengan kaliyan Gusti Yésus. Matius rumaos bombong sesarengan kaliyan Gusti Yésus. Saha Matius rumaos dipun tresnani, ugi dipun preduten déning Gusti Yésus. Kanggénipun tiyang-tiyang ingkang rumaos, bilih dhiripun minangka tiyang dosa kadosdéné Matius, mesthi badhé bagya saha lega nalika Gusti Yésus nyuwun supados dados pandhèrèkipun. Tiyang- tiyang ingkang rumaos, bilih dhiripun minangka tiyang dosa, badhé ajrih tumrap paukumanipun Gusti. Tiyang ingkang ngrumaosi dhirinipun tiyang dosa, badhé sanget lingsem dhumateng Gusti saha ugi dhateng tiyang-tiyang ing sak kiwa-tengenipun. Tiyang ingkang rumaos tumrap dosanipun, tamtu kepingin mardika saking paukuman dosa. Awit saking menika, tiyang ingkang ngrumaosi bilih dhirinipun tiyang dosa, badhé nyuwun pangapunten dhumateng Gusti. Tiyang ingkang ngrumaosi dosanipun, énggal kepingin mardika saking blengguning dosanipun, saha kepingin saged gesang saé sarta leres. Tiyang ingkang ngrumaosi dosanipun, mboten badhé betah malih gesang wonten ing dosa, karana dosa namung badhé mbekta dhateng paukuman saha kasangsaran. Gusti Yésus minangka pangajeng-ajengipun tiyang dosa. Karana namung Gusti Yésus ingkang karsa ngapunten tiyang dosa. Gusti Yésus badhé paring pangapunten dhateng tiyang ingkang pitados sarta ingkang ndhèrèk Panjenenganipun. Gusti Yésus nresnani sedaya tiyang, dados, sedaya tiyang dosa ingkang sedya ndhèrèk Panjenenganipun, dosanipun badhé dipun apunten. Minangka tiyang dosa, kula remen pikantuk timbalanipun Gusti Yésus, karana kula yakin, menawi Gusti Yésus nresnani kula sarta ngapunten dosa kula. Gusti Yesus ngandika makaten: Awit saka gedhéning sih-katresnané Gusti Allah marang jagad, nganti Panjenengané ngurbanaké Putrané ontang-anting, supaya saben wong sing precaya marang Sang Putra mau ora nemu karusakan, nanging ngalamana urip langgeng.
Mulané enggoné Gusti Allah ngutus Putrané rawuh ing jagad kuwi ora supaya dadi Hakim, nanging supaya dadi Juru Slameté jagad mau. Sing sapa precaya marang Sang Putra ora bakal diukum. Nanging sing sapa ora precaya, kuwi wis diukum, awit wong kuwi ora precaya marang Putra ontang-antingé Gusti Allah mau. (Yohanes 3:16- 18). Nalika wiwitan kula mireng Dhawuh Pangandikanipun Gusti menika, kula ngrumaosi sinten ta dhiri kula menika. Kula tiyang dosa, ingkang kebak kaliyan kalepatan, saha kula mboten badhé naté saged mbirat dosa kula piyambak. Kula sak èstu rumaos sokur, Gusti Allah ingkang nitahaken kula sak èstu- èstu nresnani kula, kaliyan ngutus Putra ontang-antingipun miyos ing ndonya menika, séda saha wunggu saking séda, kanggé nebus dosa manungsa. Manungsa ingkang pitados dhumateng Gusti Yésus, dosanipun badhé dipun apunten sarta badhé pikantuk gesang langgeng. Sak èstu, kula ngunjukaken raos sokur saha badhé tansah ngluhuraken Asmanipun Gusti ingkang sampun nresnani kula. Menawi panjenengan kados pundi? Menapa panjenengan ènget, bilih panjenengan menika tiyang dosa? Menapa panjenengan badhé pitados dhumateng Gusti Yésus minangka Juruwilujeng panjenengan? Menapa panjenengan pitados, namung Gusti Yésus kémawon ingkang sagah nebus dosa panjenengan? Panejengan bébas atur wangsulan. Gusti memberkahi panjenengan. Amin.